Акафист Пресвятой Богородице в честь иконы Ее Покрывающая

 Кондак 1

Взбранней Воеводе Царице небесе и земли, даровавшей нам пречудную икону «Покрывающая», благодарственное приносим пение. Ты же, яко Благосердая Мати, не отрини нашего сего моления, но благоволи прияти е, сподобив вопити Тебе тако: Радуйся, Владычице мира, от наветов злых духов и человеков нас покрывающая.

Икос 1
Ангельский глас услыша Святая Анна извествующь: «Ты зачнеши и родиши Дщерь, Преблагословенную Марию, в Ней благословятся вся племена земная и приидет спасение всему миру». Сие ведуще возопием Богородице: Радуйся, Мати Сына Божия. Радуйся, Пренепорочная Дево. Радуйся, Спаса душ наших родившая. Радуйся, грешных с Богом примирившая. Радуйся, Невместимаго вместилище. Радуйся, носило всего Божества. Радуйся, Божие к смертным благоволение. Радуйся, смертных к Богу дерзновение. Радуйся, честнейшая Херувим. Радуйся, славнейшая без сравнения Серафим. Радуйся, ада и смерти попрание. Радуйся, вечныя жизни дарование. Радуйся, Владычице мира, от наветов злых духов и человеков нас покрывающая.

Кондак 2
Видяще святыя Твоя родителие Иоаким и Анна, яко Ты еси Пречистая, плод Благословенный, возблагодариша Бога и пред дверьми храма положиша обет посвятити Тя Господу, поя Ему: Аллилуиа.

Икос 2
Разум совершенный Ты Сама стяжала еси, Богородице, воспитавшися во Святая Святых, тако не престаеши умудряти и просвещати светом богоразумия и вся христианы, вопиющия Ти таковая: Радуйся, к Богопознанию приводящая. Радуйся, к свету истины прельщенныя обращающая. Радуйся, страх Божий в сердца вселяющая. Радуйся, благоговети пред святыней научающая. Радуйся, ревностию ко спасению воодушевляющая. Радуйся, духовное нечувствие в нас подавляющая. Радуйся, храмы Божии почитати внушающая. Радуйся, в них отраду находити вдохновляющая. Радуйся, жажду Святаго Причащения возбуждающая. Радуйся, веру и любовь к Богу воспламеняющая. Радуйся, чистоты и целомудрия Поборнице. Радуйся, добрыя христианския жизни Споспешнице. Радуйся, Владычице мира, от наветов злых духов и человеков нас покрывающая.

Кондак 3
Сила Вышняго осени Тя, Благодатная, егда Архангел Гавриил благовествоваше о безсеменном зачатии из Тебе Сына Божия, Спасителя миру. Прияв сию благую весть со смирением, яко раба Господня, возопила еси Богу: Аллилуиа.

Икос 3
Имуще во утробе Христа Жизнодавца, востекла еси, Благословенная, к южике Своей, праведней Елисавете, и целовастася обе матери, радуяся о Бозе Спасе нашем. Сего ради, яко источнику святыя радости, вопием Ти сице: Радуйся, тяжкое житие наше облегчающая. Радуйся, лютыя беды и напасти отгоняющая. Радуйся, от душевныя туги и уныния спасающая. Радуйся, безпомощным на помощь ускоряющая. Радуйся, испытания Божия за благо приимати указующая. Радуйся, в самих страданиях утешение подающая. Радуйся, яко Тобою злые начинания пресекаются. Радуйся, яко тобою добрая желания наша исполняются. Радуйся, огнем матерния Твоея любве души согревающая. Радуйся, благодатию Святаго Духа нас озаряющая. Радуйся, всех скорбящих и угнетенных Мати Благосердая. Радуйся, всего мира христианского Заступнице усердная. Радуйся, Владычице мира, от наветов злых духов и человеков нас покрывающая.

Кондак 4
Буря недоумения смущает ми ум, како возмогу недостойными усты восхвалити Тя, Пресвятая Дево, за Твое великое нам вспоможение. Темже, величая неисчетныя Твоя милости, смиренномудренно пою Вседержителю Богу: Аллилуиа.

Икос 4
Слышаша Вифлеемстии пастырие ангелов, поющих Христово Рождество, текше в пещеру, обретоша тамо Богородительницу, на руках держащую Превечнаго Младенца. С ними в веселии духовнем и мы Тебе, яко общей Матери, глаголем тако: Радуйся, младенцев воспитание. Радуйся, отрокам смысла Подательнице. Радуйся, юношей Руководительнице. Радуйся, добрых дев величание. Радуйся, возрастных и мужей премудростию обогащающая. Радуйся, жен стыдением и кротостью наделяющая. Радуйся, старцев благоговейных сладкое успокоение. Радуйся, стариц боголюбивых тихое прибежище. Радуйся, честных браков устроение. Радуйся, вражды и ссоры между единокровными разрушение. Радуйся, благочестивых семейств благословение. Радуйся, девства похвало и возвышение. Радуйся, Владычице мира, от наветов злых духов и человеков нас покрывающая.

Кондак 5
Боготечною звездою являешися, Царице Небесная, всем под покров Твой всемощный прибегающим и непрестанно в умилении сердечнем вопиющим к Богу: Аллилуиа.

Икос 5
Видя праведный Симеон Тя, пришедшую с младенцем Иисусом во храме представитися Господеви, рече: «Тебе же Самой душу пройдет оружие», проразумевая матерния Твоя страдания о Сыне Твоем Божественном и о всех гонимых за Имя Его Святое. Сего ради зовем Ти: Радуйся, пастырей Церкви, от мира поносимых, прославление. Радуйся, рабов Божиих осмеиваемых ободрение. Радуйся, стоящих за правду защищение. Радуйся, томимых горькими работами облегчение. Радуйся, яко невинно осужденных свобождаеши. Радуйся, яко из изгнания скоро возвращаеши. Радуйся, во узах седящих благодатно посещающая. Радуйся, терпеливых страдальцев предвкушением блаженства услаждающая. Радуйся, сердца злых людей, враждующих противу нас, смягчающая. Радуйся, советы лукавыя и коварство их разоряющая. Радуйся, от разбойников на пути ны охраняющая. Радуйся, татей и тайных убийц от домов наших отводящая. Радуйся, Владычице мира, от наветов злых духов и человеков нас покрывающая.

Кондак 6
Проповедницы Твоея благодатныя помощи суть все множество Тобою спасенных: страждущих, болящих, скорбящих и грехми обремененных, благодарственно о Тебе поющих Богу: Аллилуиа.

Икос 6
Возсия Божественный свет во Египте и падоша тамо идоли, егда бежала еси, Пречистая, с Богомладенцем Иисусом, спасаяся от убийства Иродова. Ты убо озаряеши светом Боговидения умы и всех удаляющихся прелестей суетнаго мира, исторгая из душ их кумиры гнездящихся тамо губительных страстей. Темже превозносим Тя словесы сими: Радуйся, сумнящихся в вере вразумление. Радуйся, гордых умом своим смирение. Радуйся, озлобленных и гневом палимых укрощение. Радуйся, ропщущих на промысл Божий с тяготами жизни примирение. Радуйся, яко дерзких ругателей Бога и Святыни Его незримо караеши. Радуйся, яко заблуждших на путь спасения наставляеши. Радуйся, суеверных и гадателей посрамление. Радуйся, развращенных и нечестивых обличение. Радуйся, яко душевредная учения низлагаеши. Радуйся, яко истину познавати помогаеши. Радуйся, мрак хулы, срамословия и всякия лжи разсеяваеши. Радуйся, светом Святаго Евангелия люди просвещаеши. Радуйся, Владычице мира, от наветов злых духов и человеков нас покрывающая.

Кондак 7
Хотящи николиже отлучатися от рожденнаго Тобою Спасителя мира, Ты, Богоблаженная, пребывала еси с Ним неотлучно во граде Назарете, детоводя и питая Его, яко человека, и поя в сердце Своем, яко Богу: Аллилуиа.

Икос 7
Новую показуя матернюю любовь к Сыну Твоему, со скорбию искала еси Его, двоюнадесятилетняго отрока, во граде Иерусалиме в праздник Пасхи, мняще Его в дружине суща. Ведуще таковое Твое сердоболие, со умилением вопием Ти: Радуйся, обидимых и огорченных возвышающая. Радуйся, ненавидимых и всеми отверженных честию величающая. Радуйся, убогих и нагих одеяние. Радуйся, нищих и разоренных питание. Радуйся, бездомных, странных, вдов и сирот призрение. Радуйся, неимущим работы поможение. Радуйся, путешествующим благополучное к дому возвращение. Радуйся, заблуждших в пути к жилищу приведение. Радуйся, детям неудобоучащимся разум обновляющая. Радуйся, умом и нравом простых Своею помощью не оставляющая. Радуйся, ненадежных надеяние. Радуйся, уповающих на волю Божию наслаждение. Радуйся, Владычице мира, от наветов злых духов и человеков нас покрывающая.

Кондак 8
Странное и предивное Твое попечение бысть о христианех на всех путех их жизни многомятежней и многотрудней. Имея в Тебе толико Милосердую и независтную Помощницу, вси облагодетельствованнии Тобою велегласно поют Богу: Аллилуиа.

Икос 8
Вся была еси со Христом при служении Его роду человеческому, како и божественный Евангелист Лука повествует о Тебе, глаголя: «Мати Твоя и братия вне стоят видети Тя хотяще». Мним, яко Ты, Всеблагая Мати, неотступно пребываеши и со всеми труждающимися во Славу Божию, восхваляющими Тя тако: Радуйся, правителей, яко слуг Божиих, поставляющая. Радуйся, сущих во власти к торжеству добра направляющая. Радуйся, святителей правилом веры и образом благочестия украшающая. Радуйся, пастырей ревностию о спасении чад духовных снабдевающая. Радуйся, наставников совершенный разуме. Радуйся, учащихся в науках преуспеяние. Радуйся, вождей и воинов к защите веры и родины побуждающая. Радуйся, инокам и инокиням в борьбе с прилогами мира и плоти пособляющая. Радуйся, судей святое зерцало правды. Радуйся, врачей искусное больных врачевание. Радуйся, земледельцев Соработнице и Благая Помощнице. Радуйся, всех честне трудящихся покой и надежное пристанище. Радуйся, Владычице мира, от наветов злых духов и человеков нас покрывающая.

Кондак 9
Всяк возраст верных благопользуется Твоим попечением, Всемилостивая Мати, яко всегда к Тебе прибегающим душеполезное даруеши, потребная в житии доставляеши и усердно ходатайствуеши за ны, немощныя и грешныя, у Престола Господа Славы, Емуже поем: Аллилуиа.

Икос 9
Ветия многовещанныя не могут изглаголати Твоея матерния печали, при Кресте Сына Твоего бывшей, егда видела еси Его страждуща за вся человеки мукою неизглаголанною. Темже, яко искушенней по всяческим и сострадати в самых тяжких скорбях и лишениях нам могущей, взываем Ти: Радуйся, слепых прозрение. Радуйся, глухих слышание. Радуйся, хромых хождение. Радуйся, раслабленных телом исцеление. Радуйся, недужных здравие. Радуйся, в злоключения впадших земныя суеты познание. Радуйся, стужаемых от бесов избавление. Радуйся, поврежденных умом просветление. Радуйся, неисцельно больных на Свои всемощныя руце приемлющая. Радуйся, от злых навыков - опивства, брани, игралищ изъемлющая. Радуйся, отчаянных грешников моления не отвергающая. Радуйся, от пагубнаго безволия их исхищающая. Радуйся, Владычице мира, от наветов злых духов и человеков нас покрывающая.

Кондак 10
Спасти хотя мир, Иже всех Господь, сый на Кресте, дарова всему миру Пресвятую, Премилосердную Матерь, егда изрек Пренепорочней и возлюбленному ученику: «Се сын Твой» и «Се Мати твоя». Благодаряще за сие Всеблагаго Бога, глаголем Ему: Аллилуиа.

Икос 10
Стена крепка явилася еси по завету Господа, Преблагословенная, даруя всем благоденствие, мир, отраду, радость, яко и Сама все сие первая получила еси от Воскресшаго Христа Спасителя, услышав от Него приветственный глас: «Радуйся». Сего ради ублажаем Тя тако: Радуйся, всякую ненависть, злобу, вражду в нас укрощающая. Радуйся, мир о Дусе Святе в сердце вселяющая. Радуйся, зависть, клевету, ревность и злопамятство истребляющая. Радуйся, братолюбием нас ущедряющая. Радуйся, от глада, хлада, труса, потопа, огня, меча ограждающая. Радуйся, хлебом насущным нас питающая. Радуйся, смертоносную язву прекращающая. Радуйся, гнев Божий праведно на ны движимый утоляющая. Радуйся, праведных дел наших поспешение. Радуйся, на всех путех жизни нашея промышление. Радуйся, родителей благонравием детей утешающая. Радуйся, рабов Божиих тихим и безмолвным житием награждающая. Радуйся, Владычице мира, от наветов злых духов и человеков нас покрывающая.

Кондак 11
Пение наше смиренное, от полноты любве и усердия Тебе приносимое, не презри, Богоневесто, и не отвратися от нас, грешных и недостойных, но помози нам очиститися от всякия скверны плоти и духа, да возможем достойно и праведно пети Богу: Аллилуиа.

Икос 11
Светом руководствующим являлася еси Апостолом, Богородительнице, по вознесении Сына Твоего на небо. Таковою остаешися даже до сего дне всем хотящим спаститися и в разум истины приити. Не лиши, о Всеблагая, Твоего святаго водительства и нас, в житейском море треволнений обуреваемых, обаче от сердца приносящих Тебе благохваления таковая: Радуйся, нечистыя помыслы пожигающая. Радуйся, от греховных чувств отрезвляющая. Радуйся, искушения и соблазны от нас прогоняющая. Радуйся, к покаянию и исправлению подвизающая. Радуйся, слезами сокрушения бездну беззаконий наших омывающая. Радуйся, духовно бодрствовати нам помогающая. Радуйся, ум и сердце к горнему возводящая. Радуйся, все земное презирати понуждающая. Радуйся, к трезвению и молитве приводящая. Радуйся, блаженство духа тем уготовляющая. Радуйся, подвижников благочестия явное подкрепление. Радуйся, всех верных дивное спасение. Радуйся, Владычице мира, от наветов злых духов и человеков нас покрывающая.

Кондак 12
Благодать Божественную испроси нам у Сына Твоего и Бога, простри руку помощи, да не погибнем во гресех и лютых обстояниях, находящих на ны от враг видимых и невидимых. Умиротвори наша сердца, злобою и враждою исполненныя, да утешеннии Тобою, радостно зовем Богу: Аллилуиа.

Икос 12
Поюще честное Твое Успение, прославляем и Покров Твой Святый, распростертый над всем миром, наипаче же родом христианским, прославляющим Тя тако: Радуйся, покаянием к исходу от сея жизни нас приуготовляющая. Радуйся, болезньми от грехов очищающая. Радуйся, яко от напрасныя смерти предохраняеши. Радуйся, яко последняго напутствия достойныя сподобляеши. Радуйся, скорое разрешение души от тела в предсмертных муках посылающая. Радуйся, мирную кончину дарующая. Радуйся, горьких мытарств избавляющая. Радуйся, христианского погребения не лишающая. Радуйся, ко Господу выну о нас предстательствующая. Радуйся, в жизни и по смерти с нами пребывающая. Радуйся, страха смертнаго нас избавляющая. Радуйся, Радосте наша, двери райския нам отверзающая. Радуйся, Владычице мира, от наветов злых духов и человеков нас покрывающая.

Кондак 13

О Владычице мира, приими сие малое благодарение наше, от всего сердца Тебе приносимое, и не попусти нам николиже охладевати в сем благодарном чувстве, но вразуми нас всегда помнити Твоя неисчестныя милости и со слезами умиления вопити о Тебе Богу: Аллилуиа.

(Этот кондак читается трижды, затем икос 1 и кондак 1).
 

Молитва
О Пресвятая Дево Богородице, Премилостивая Мати всех христиан, наипаче же скорбящих, гонимых и многоразличными недугами одержимых! Аз, яко нищ и убог душею и телом, представ пред святым Твоим образом, со слезами умильно прошу Твоего благодатного подаяния. Ничто бо доброе и благое во мне есть, - весь обложен немощами, нищетою и убожеством, - нозе мои не обувени, дабы поспешати ми на дела святыя и богоугодныя; руце мои загрязнены от множества содеянных мною беззаконий; очи мои потуплены от нечистыя совести, зане не возмогут взирати на благолепие красоты Твоея, явленныя нам в чудотворном Твоем образе "Покрывающая". Все лице мое потемнено и испещрено печатью безчисленных моих пороков и грехопадений. Несть во мне ни спасительныя веры, ни утешительныя надежды, ни благостныя любве; аз есмь яко гнилостный сосуд, преисполненный всякия скверны: гордости, себялюбия, высокоумия, тщеславия, гнева, раздражительности, злобы, памятозлобия, недоброжелательства, зависти, ревности, осуждения, ропота, злословия, празднословия, лукавства, лести, обмана, лицемерия, уныния, нетерпения, малодушия, невоздержания душевных и телесных чувств, пристрастия, плотоугодия, всякаго сладострастия и иных тмочисленных страстей.

И каково мое убожество духовное, таково же и телесное - болезни и напасти обдержаша мя и все житие мое, яко трость ветром колеблема, полно непостоянства, страха и всякия опасности. По глаголу святаго Апостола: беды от духов злобы поднебесных; беды от ненавидящих, обидящих и враждующих противу меня человеков; беды от зверей, скотов и гадов земных; беды от стихий мира - молнии, огня, воды, тлетворнаго воздуха, хлада, глада; беды от многих немощей и болезней моего тела; беды на пути и в дому; беды во дни и в нощи.

Кто же мя поддержит, кто сохранит, кто от врагов избавит, кто к добродетели направит, кто болезни моя исцелит, кто утешит, упокоит, вразумит, наставит, спасет и помилует, аще не Ты, Пресвятая Мати, Заступница и Покровительница моя Всеблагая! Ты разсеянный по миру ум мой собери, помыслы от всякия скверны очисти; чувства, отравленныя всяцем злом, освежи; волю мою, дряблую на все доброе, укрепи и от пагубнаго безволия мя избави; сердце от страстей свободи и святою любовию к Богу и ближним наполни; всю внутреннюю храмину мою переустрой и удобным жилищем Духа Святаго соделай.

Не остави мя, Премилосердая Владычице, и в телеснем моем многоскорбнем житии: болезни потреби; враги видимыя и невидимыя разжени; злыя обстояния разруши; страх, приходящий от отдухов злобы и человеков, хотящих мя погубити, отжени; вся потребная и нужная ми даруй, бодрость духа пошли. Да обновленный, да очищенный, да утешенный Тобою, Царице моя Пресвятая, прославлю Святую Троицу - Отца и Сына и Святаго Духа и Твое дивное о мне попечение ныне и присно и во веки веков. Аминь.

Тропарь, глас 4
К Богородице притецем, сущии в бедах, и святей иконе Ея тако возопием: О, Владычице мира, приими непрестанное и усердное благодарение наше, яко во дни лютых обстояний Ты, Всеблагая Мати, дивно верных раб Твоих сохраняеши и от наветов злых духов и человеков незримо покрываеши.

Кондак. глас 6
Не имамы иныя помощи, не имамы иныя надежды, разве тебе, Владычице, Ты нам помози, на Тебе надеемся и Тобою хвалимся, Твои бо есмы раби, да не постыдимся.

Икона Божией Матери «Покрывающая»
 

День памяти 19 марта (н.ст.)
В 30 км от Москвы, в Домодедовском районе, находится известный Серафимо-Знаменский скит. В истории Русской Православной Церкви он знаменит высотою монашеской жизни его устроителей, впоследствии новомучеников и исповедников российских.

Серафимо-Знаменский скит был основан схиигуменией Фамарью (Марджанишвили, 1868-1936) в начале XX века по благословению великих старцев того времени: Алексия Зосимовского, Анатолия Оптинского и Гавриила Седмиезерского. Активное участие в создании скита, обсуждении планов по его внутреннему и внешнему устройству принимала духовный друг матушки великая княгиня преподобномученица Елизавета Федоровна (Романова). Закладка скита состоялась 9 августа 1910 года.  23 сентября 1912 года митрополит Владимир (Богоявленский), в последствии священномученик, освятил новосозданную обитель. Нива духовного окормления скита была уготована епископу Арсению (Жадановскому), священнослужителю в пятом поколении, одному из сонма новомучеников последнего времени, человеку высокой духовности, мудрости и чистоты. Со дня основания и до закрытия в 1924 году Серафимо-Знаменский скит был местом его уединенных подвигов. В 1916 г. он становится духовником обители.

Обладая большим духовным опытом и прекрасным литературным даром, он оставил потомкам мемуары о великих подвижниках XX столетия - книгу «Воспоминания», ряд статей по истории русской церкви и богослужебных текстов, в том числе службу с акафистом Пресвятой Богородице в честь Ее иконы «Покрывающая». На этой иконе, по описанию епископа Арсения «Божия Матерь головным платком прикрывает и как бы от кого защищает Богомладенца, а Он держит в руке кисть винограда - эмблему Святого Причащения, при котором не страшны никакие невзгоды...»

Образ Божией Матери «Покрывающая» матушка Фамарь считала хранительницей и покровительницей скита и его насельниц, внушая мысль о необходимости молиться Царице Небесной и часто прибегать к причащению Святых Христовых Тайн. Вместе с сестрами в чувстве благодарности и умиления она воспевала Преблагословенной: «Ты, Всеблагая Мати, дивно верных раб Твоих сохраняеши и от наветов злых духов и человеков незримо покрываеши...»

Празднование в честь иконы Божией Матери «Покрывающая» приурочено к 6/19 марта - дню рождения владыки Арсения.

 

По благословению

Архиепископа Херсонского и Таврического Иоанна
 

 

 

Херсон - 2011

